Leonardo DiCaprio
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Leonardo DiCaprio er en filmskuespiller fra USA som er en av verdens største i sin generasjon når det gjelder både anerkjennelse og inntjening. Han er særlig kjent for sine mange samarbeid med filmskaper Martin Scorsese. Siden årtusenskiftet har han også markert seg sterkt som miljøaktivist og filantrop.
Debut og gjennombrudd DiCaprio medvirket i TV og reklame fra førskolealder, og filmdebuterte med en birolle i Critters 3 (1991). Han ble lagt merke til i This Boy's Life (Et gutteliv, 1993) og i Lasse Hallströms What's Eating Gilbert Grape? (Hva er det med Gilbert Grape?, 1993; Oscar-nominasjon). Rollene i Baz Luhrmanns Romeo + Juliet (1996) og særlig i James Camerons enorme kinosuksess Titanic (1997), hvor han spilte mot Kate Winslet, gjorde ham til superstjerne. Et allsidig virke DiCaprio har siden gjort seg bemerket med et stort antall varierte hovedroller i filmer som thrilleren Catch Me If You Can (2002) mot Tom Hanks, Blood Diamond (2006; Oscar-nominasjon), dramaet Revolutionary Road (2008) og Christopher Nolans science fiction-thriller Inception (2010). Han spilte tittelrollen i J. Edgar (2011), om FBI-sjefen J. Edgar Hoover, hadde sentrale roller i Quentin Tarantinos Django Unchained (2012) og Once Upon A Time In Hollywood (Oscar-nominasjon), og var Jay Gatsby i The Great Gatsby (2013).Hans mangeårige samarbeid med Martin Scorsese har resultert i filmer som Gangs of New York (2002), The Aviator (2004; Oscar-nominasjon), hvor DiCaprio vant en Golden Globe for rollen som Howard Hughes, i tillegg til The Departed (2006) og The Wolf of Wall Street (2013; Oscar-nominert som produsent). Han vant nok en Golden Globe samt sin første Oscar for hovedrollen som heltemodig pelsjeger i Alejandro González Iñárritus The Revenant (2015). Filantropi I 1998 etablerte DiCaprio en ideell stiftelse som bærer hans navn. Organisasjonen arbeider for å verne om truede dyrearter og utsatte landområder over hele verden. DiCaprio har også vært med på å produsere og finansiere dokumentarfilmene The Eleventh Hour (2007), A Plastic Ocean (2016) og Before the Flood (Før syndfloden, 2016), som alle tar for seg ulike miljøtrusler og global oppvarming. Les mer i Store norske leksikon Titanic – film The Great Gatsby – roman Film i USA